Loko vugevenga na vukungundzwana swi ku tshikelela …

U nga heli matimba

Vuxisi na vukungundzwana a hi swintshwa. Testamente ya Khale yi na tindzimana ti nga ri tingani leti tsariweke laha Xikwembu xi vulavulaka hi ku ka xi nga tsakisiwi hi vuxisi na vukungundzwana loko mutsari wa Swivuriso a tshinya hi matimba lava nga na timbilu leti kanganyisaka na tindzimi leti hembaka.

“Eminkwameni ya n’wina, mi nga tshuki mi va ni mimpimo yo hambana yo pima xilo xin’we; Hambi ku ri etindlwini ta n’wina, mi nga tshuki mi va ni swibya leswi hambaneke swo pima xilo xin’we. Mi fanele ku va ni mimpimo leyi heleleke leyi nga yona; hambi swi ri swibya swo pima hi swona, a swi ve leswi heleleke, leswi nga swona, leswaku mi ta hanya masiku layo tala etikweni leri HOSI Xikwembu xa n’wina xi mi nyikaka rona. Hinkwavo lava dyelelaka van’wana hi mimpimo leyi nga riki yona, HOSI Xikwembu xa n’wina xa va venga.”

DUTERONOMA 25:13-16

Ku xavisela vanhu swilo hi mpimo lowu nga riki wona, HOSI Xikwembu xa swi venga,

kambe mpimo lowu wu nga wona, xa wu tsakela.

Kambe vumbabva bya vakanganyisi byi va peta nhloko.

Esikwini ra ku hlundzuka ka HOSI Xikwembu, rifuwo a ri pfuni nchumu.

SWIVURISO 11:1,3b,4a

Hakelo ya vutshembeki i nkateko wo huma eka Xikwembu

Xikwembu xi kombeta ku xixima ka Xona ka lava tshembekeke. Kahlekahle, Xikwembu xi lerisile vanhu va Xona ku tshembeka leswaku va ta amukela nkateko wa Xona. Eka Swivuriso, vutshembeki eka bindzu byi yelanisiwa ni vutomi lebyi vuyerisaka.

Kambe ku lulama ku ponisa vutomi bya munhu.

SWIVURISO 11:4b

Loko vululami byi nga endliwi

Loko vugevenga byi nga avanyisiwi hi ku hatlisa no tlhela swi languteka wonge byi ya byi ndlandlamuka, vanhu va lahlekeriwa hi xichavo eka nawu.

Leswi mintirho ya lavo homboloka

yi nga avanyisiwangiki hi ku hatlisa,

vanhu van’wana va tsutsumela

ku endla leswi biheke.

Munhu wo homboloka a nga ha hanya malembe layo tala, hambileswi a dyoheke ka dzana; kambe mina ndza swi tiva leswaku lava chavaka Xikwembu, va ta kateka hikwalaho ka vukhongeri bya vona. Lowo homboloka yena a nge kateki; masiku ya ku hanya ka yena ma ta hundza kukota papanyana, hikuva a nga chavanga Xikwembu.

Laha misaveni, ka ha ri ni swin’wana leswi nga pfuniki nchumu: Ku ni vanhu vo lulama lava welaka hi makhombo ya lavo homboloka; kambe ku ni lavo homboloka lava kumaka minkateko ya lavo lulama. Na swona sweswo, ndza ha vula leswaku a swi pfuni nchumu.

MUDYONDZISI 8:11-14

Kambe vapfumeri va tshemba:

We Xikwembu, u va veka laha ku rhetaka,

u va wisela entlhan’wini wa vuxisi bya vona.

PISALEMA 73:18

Pfumelela Xikwembu ku va muavanyisi wa wena

Tanihi vapfumeri a hi vitaneriwangi ku landzelela va misava, kambe ku va kombeta ndlela yo antswa yo hanya.

Mi nga landzi hanyelo ra nguva leyi, kambe mi pfumela ku hundzuka mi va vantshwa emiehleketweni ya n’wina, mi ta kota ku twisisa leswi ku rhandza lokunene ka Xikwembu, loku nkhensekaka ni ku hetiseka, ku nga swona.

VARHOMA 12:2

Eku heteleleni vamakwerhu, hinkwaswo leswi nga ntiyiso, hinkwaswo leswi chavisekaka, hinkwaswo leswi lulameke, hinkwaswo leswi tengeke, hinkwaswo leswi tsakisaka, hinkwaswo leswi nkhensekaka, ni loko ku ri ni swin’wana leswi nga ni vunene kumbe ku dzuneka, swilo leswi hinkwaswo, tshamani mi ri karhi mi swi anakanya. Leswi mi swi dyondzeke ni ku swi kuma, leswi mi swi tweke ni ku swi vona eka mina, swi endleni, kutani Xikwembu xa ku rhula xi ta va na n’wina.

VAFILIPIYA 4:8-9

*Tindzimana ta matsalwa ti huma eka Bibele ya Xitsonga ya 1989.

Yi kandziyisiwile no hangalasiwa hi Vandla ra Bibele ra Afrika-Dzonga.

www.biblesociety.co.za
Bibles and audio Bibles are available on the BibleSA-app